Cmorej, Peter, poslanec NR SR (2023-05-09):
Ďakujem pekne za slovo. Ja som v prvom čítaní pri tomto návrhu avizoval, že budeme mať ambíciu predložiť pozmeňujúci návrh, nakoľko časťou tohto návrhu sa upravujú aj príspevky do garančného fondu investícií, čo spomínal aj pán minister, ktorý zastupuje pána zastupujúceho ministra financií. A to z toho dôvodu, že dnes je v zákone taká možnosť, aby boli, bola mož... aby vedeli, že môžu, môže tá rada toho fondu určiť povinný poplatok do toho fondu ako percento z klientskeho majetku. No a keďže tu ide o obchodníkov s cennými papiermi, kde to zhruba vyzerá tak, že vy máte napríklad, teraz si vymyslím, že sto miliónov v správe, to je ten klientsky majetok, ale vaše výnosy sú na úrovni 2 % z toho, alebo 3 % maximálne, keď ide o nejakého drahého, drahého obchodníka, tak v prípade, že, tak je logické, že keď máte niekam prispievať, tak vám, len z tých výnosov vám môžu určiť ten poplatok, lebo ako by to vyzeralo, keby vám niekto povedal, že poplatok je 5 % z klientskeho majetku, ale vaše celé ročné výnosy sú nižšie, ako je tá výška poplatku. Čiže chceli sme to zmeniť, aj sme ten pozmeňujúci návrh predložili, následne k tomu úradníci z ministerstva financií zaujali negatívne stanovisko, takže nakoniec sme sa dohodli, a teda dúfam, že pán minister potvrdí túto dohodu, lebo ešte som to vysvetľoval pani ministerke kultúry, ktorá ešte doobeda bola určená, že bude to tu dneska predkladať, dospeli sme k dohode, že túto časť teda sme z toho vyňali, to tam nedávame, ale vrátime sa k tomu v ďalšej novele. A teda predložím len pozmeňujúci návrh, ktorý sa týka len jedného bodu, a ide o opravu dlhodobého investičného sporenia a je dohodnuté s ministerskými úradníkmi, že s týmto návrhom, s týmto pozmeňujúcim návrhom ministerstvo súhlasí. Dlhodobé investičné sporenie je spôsob alebo je produkt, ktorý sa dá využívať napríklad na sporenie na dôchodok, a ide v podstate o to, že ak si sporíte minimálne 15 rokov, tak v budúcnosti by sme, by ste tie výnosy z toho mali mať nezdanené. To, čo tam upravujeme, je, bola tam úplne, od začiatku tam bola chyba, že sa to vzťahovalo iba na, iba na cenné papiere, ktoré boli prijaté na obchodovanie na regulovanom trhu, teda na burze. A vďaka tomu to nikto nevyužíval, lebo ešte plus pomimo máme aj tzv. časový fond na, taktiež na cenné papiere prijaté na obchodovanie na regulovanom trhu. Takže teraz my v podstate meníme len to, že to znenie v podstate ostáva, jediné, čo vyhadzujeme, je, že už ten cenný papier nebude musieť byť prijatý na obchodovanie na regulovanom trhu. A ešte sme si dovolili aj zvýšiť sumu. Doteraz by bola daňovo oslobodená len teda príspevok do výšky 3-tisíc eur ročne, to znamená nejakých, to vychádza na nejakých 250 eur mesačne, tak zvyšujeme to na 6-tisíc eur. Aktuálne to nikto nevyužíva, príjmy z držby a predaja cenných papierov na Slovensku sú blízke nule, takže z nuly ani nemôžte mať výpadok a týmto, touto, takto možno postrčíme ten kapitálový trh a postrčíme tie sporenia ľudí, aby si začali budovať majetok. Takže prečítam pozmeňujúci návrh. Pozmeňujúci a doplňujúci návrh poslancov Národnej rady Slovenskej republiky Petra Cmoreja a Mariána Viskupiča k vládnemu návrhu zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov a ktorým sa menia a dopĺňajú niektoré zákony (tlač 1436). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov a ktorým sa menia a dopĺňajú niektoré zákony (tlač 1436). 1. V čl. I sa za 1. bod vkladá nový 2. bod, ktorý znie: „2. V § 7 ods. 11 znie: „(11) Dlhodobým investičným sporením je investovanie finančných prostriedkov do portfólia vykonávané prostredníctvom obchodníkov s cennými papiermi, pobočiek zahraničných obchodníkov s cennými papiermi a iných finančných inštitúcií oprávnených podľa tohto zákona a osobitného predpisu18a) na poskytovanie investičných služieb riadenia portfólia a vykonávanie pokynov klienta na jeho účet, ak sú splnené tieto podmienky: a) portfólio bolo zriadené na obdobie najmenej 15 rokov a v období 15 rokov od vytvorenia portfólia z neho nebolo klientovi vyplatené plnenie; vyplatenie plnenia z dôvodu presunu portfólia k inej finančnej inštitúcii sa nepovažuje za vyplatenie plnenia, ak sa takýto presun uskutoční do troch mesiacov od zrušenia portfólia v pôvodnej finančnej inštitúcii, b) maximálna výška finančných prostriedkov, ktorú možno investovať za jeden kalendárny rok, je najviac v sume 6 000 eur, pričom do tejto sumy sa nezapočítavajú reinvestície v rámci portfólia. Nasledujúce body sa primerane preznačia. Tento bod nadobúda účinnosť 1. januára 2024, čo sa premietne do článku upravujúceho účinnosť. Ďakujem, skončil som.